b'\n_START_ARTICLE_\nPistoll\xc3\xb8bssekvens (George Lazenby)\n_START_PARAGRAPH_\nGeorge Lazenbys pistoll\xc3\xb8bssekvens er den tredje producerede pistoll\xc3\xb8bssekvens blandt James Bond-filmene, og den f\xc3\xb8rste der blev brugt udelukkende i kun en af EON Productions\' Bond-film, nemlig On Her Majesty\'s Secret Service (dansk navngivet Agent 007 i Hendes Majest\xc3\xa6ts hemmelige tjeneste) fra 1969, hvilket ogs\xc3\xa5 var den eneste til at have George Lazenby i hovedrollen som Ian Flemings hemmelige agent og kommand\xc3\xb8r James Bond (alias 007). Pistoll\xc3\xb8bssekvensen blev produceret op samtidig med selve filmen On Her Majesty\'s Secret Service med Maurice Binder, skaberen af sekvensen, som producent. Sekvensen blev instrueret af Peter R. Hunt, der valgte at bruge George Lazenby frem for en stuntman, som Terence Young gjorde det i de to f\xc3\xb8rste Bond-film, Dr. No og From Russia with Love, hvor han brugte stuntman Bob Simmons som James Bond i sekvensen._NEWLINE_I sekvensen ser man James Bond i jakkes\xc3\xa6t og hat g\xc3\xa5 fra venstre side ind mod midten fra en skjult lejemorders pistols synsvinkel, indtil Bond n\xc3\xa5r midten, hvorefter han vender sig mod kameraet og skyder den skjulte lejemorder, hvilket f\xc3\xa5r blod til at l\xc3\xb8be ned over kameraet. Noget unikt ved sekvensen er, at den hvide prik, der l\xc3\xb8ber hen over sk\xc3\xa6rmen i starten, stopper p\xc3\xa5 midten, hvorefter ordene "Harry Saltzman and Albert R. Broccoli present" ("Harry Saltzman og Albert R. Broccoli pr\xc3\xa6senterer") kommer frem. On Her Majesty\'s Secret Service er den eneste Bond-film udover Dr. No til at g\xc3\xb8re dette.\n_START_SECTION_\nBaggrund\n_START_PARAGRAPH_\nPistoll\xc3\xb8bssekvensen blev oprindeligt opfundet af den visuelle designer Maurice Binder i 1962 til den f\xc3\xb8rste James Bond-film, Dr. No, med Sean Connery. Her brugte man dog stuntman Bob Simmons i stedet for den faktiske hovedrolleindehaver, da Maurice Binder havde lavet sekvensen til kun at vise James Bonds silhuette. I 1965 skiftede man s\xc3\xa5 Bob Simmons ud med Sean Connery til den fjerde Bond-film, Thunderball. Denne viste til geng\xc3\xa6ld James Bond mere klart og blev filmet i farve. Efter Sean Connery trak sig tilbage fra rollen i 1967 efter You Only Live Twice, m\xc3\xa5tte man finde en ny skuespiller til rollen som agent 007. Valget faldt p\xc3\xa5 George Lazenby, og producenterne blev hurtige enige om at bibeholde pistoll\xc3\xb8bssekvensen samt de nye introduktioner, der var blevet indf\xc3\xb8rt i 1965.\n_START_SECTION_\nSynopsis\n_START_PARAGRAPH_\nPistoll\xc3\xb8bssekvensen starter med en hvid prik, der l\xc3\xb8ber fra h\xc3\xb8jre mod venstre henover sk\xc3\xa6rmen f\xc3\xb8r den stopper p\xc3\xa5 midten. Her kommer ordene "Harry Saltzman and Albert R. Broccoli present" ("Harry Saltzman og Albert R. Broccoli pr\xc3\xa6senterer") frem p\xc3\xa5 sk\xc3\xa6rmen med ordet "and" ("og") i den hvide prik. Ordene forsvinder, hvorefter den hvide prik l\xc3\xb8ber ud af billedet, og der bliver filmet igennem et pistoll\xc3\xb8b af .38 kaliber. Pistoll\xc3\xb8bet f\xc3\xb8lger James Bond i jakkes\xc3\xa6t og en trilbyhat, mens han g\xc3\xa5r fra venstre og ind mod midten. Ved midten vender Bond sig mod kameraet, mens han falder ned p\xc3\xa5 et kn\xc3\xa6, tr\xc3\xa6kker sin pistol og affyrer den med h\xc3\xb8jre h\xc3\xa5nd mod kameraet. Blod flyder derefter ned over kameraet fra oven og farver hele sk\xc3\xa6rmen helt r\xc3\xb8d.\n_START_SECTION_\nProduktion\n_START_PARAGRAPH_\nSelvom pistoll\xc3\xb8bssekvensen var blevet bibeholdt til brug i On Her Majesty\'s Secret Service, \xc3\xb8nskede producenterne af filmen, Harry Saltzman og Albert R. Broccoli, samt pistoll\xc3\xb8bssekvensdesigner og -producent Maurice Binder ikke at bruge stuntman, som var tidligere brugt. Tanken om at genbruge Sean Connerys pistoll\xc3\xb8bssekvens fra 1965 blev ogs\xc3\xa5 skrottet. Hovedrolleindehaver George Lazenby blev derfor sat til at spille James Bond i sekvensen, men eftersom han var ny i rollen efter Sean Connery, \xc3\xb8nskede producenterne heller ikke at lade ham \xc3\xa5benlyst kopiere Sean Connery i pistoll\xc3\xb8bssekvensen. Man kom derfor til at lave en helt frisk pistoll\xc3\xb8bssekvens helt uafh\xc3\xa6ngig fra tidligere sekvenser.\n_START_SECTION_\nFilmning\n_START_PARAGRAPH_\nAllerede i 1962 stod Maurice Binder og kamerafolkene over for et problem, da det var umuligt at f\xc3\xa5 et kamera ned gennem et 38. kaliber pistolr\xc3\xb8r, hvorfra kameraet skulle filme sekvensen. Maurice Binder endte dog med at finde frem til et hullinsekamera, som godt kunne filme inde i pistolr\xc3\xb8ret. Denne teknik blev ogs\xc3\xa5 brugt for pistoll\xc3\xb8bssekvensen for On Her Majesty\'s Secret Service, som var den tredje gang man m\xc3\xa5tte filme en pistoll\xc3\xb8bssekvens. Man m\xc3\xa5tte filme sekvensen i Pinewood Studios i London, et studie hvor meget af resten blev filmet. I 1965\'s Thunderball havde man introduceret farve i pistoll\xc3\xb8bssekvensen. Dette blev dog f\xc3\xb8lgende skrottet i den efterf\xc3\xb8lgende You Only Live Twice. Men Maurice Binder valgte igen at filme med farve, hvilket ville blive gjort fremover i de f\xc3\xb8lgende pistoll\xc3\xb8bssekvenser._NEWLINE_Eftersom George Lazenby var ny i rollen som James Bond, ville man ikke pr\xc3\xb8ve at kopiere tidligere pistoll\xc3\xb8bssekvenser fra Sean Connery-perioden, og man valgte derfor en ny skydeposition samt en ny filmemetode, nemlig en l\xc3\xb8beb\xc3\xa5ndsmetode, som udelukkende blev brugt i On Her Majesty\'s Secret Service. Denne metode gik ud p\xc3\xa5 at George Lazenby i stedet for at g\xc3\xa5 normalt under filmningen gik p\xc3\xa5 et l\xc3\xb8beb\xc3\xa5nd. Det kan ogs\xc3\xa5 ses, i det at n\xc3\xa5r kameraet stopper, forts\xc3\xa6tter George Lazenby med at g\xc3\xa5 for omkring et halvt sekund. Med hensyn til skydepositionen er det den eneste gang nogensinde, at Bond g\xc3\xa5r ned p\xc3\xa5 et kn\xc3\xa6, n\xc3\xa5r han skyder, da alle andre skydepositioner i pistoll\xc3\xb8bssekvenser var st\xc3\xa5ende. George Lazenby var den eneste skuespiller, der blev brugt under filmningen.\n_START_SECTION_\nT\xc3\xb8j\n_START_PARAGRAPH_\nGeorge Lazenby f\xc3\xb8lger Bob Simmons og Sean Connery hvad ang\xc3\xa5r t\xc3\xb8j, da han blev ikl\xc3\xa6dt et sort jakkes\xc3\xa6t og en matchende, sort trilbyhat. B\xc3\xa5de Bob Simmons og Sean Connery bar ogs\xc3\xa5 jakkes\xc3\xa6t og hat. Denne tradition blev ogs\xc3\xa5 b\xc3\xa5ret videre af Roger Moore for Live and Let Die fra 1973, dog har Roger Moore her smidt hatten. George Lazenby var derfor den sidste Bond, der bar hat i pistoll\xc3\xb8bssekvensen.\n_START_SECTION_\nMusik\n_START_PARAGRAPH_\nGeorge Lazenbys pistoll\xc3\xb8bssekvens brugte ligesom de forrige sekvenser Monty Normans James Bond-melodi fra 1962 med en hj\xc3\xa6lpende fanfare. Her er den dog fremf\xc3\xb8rt af John Barry. Denne melodi k\xc3\xb8rte under hele sekvensen og den absolut eneste anden lyd udover melodien var skuddet fra James Bonds Walther PPK, n\xc3\xa5r han skyder den antagede lejemorder. Musikken endte med at f\xc3\xa5 forf\xc3\xa6rdelige anmeldelser, hvor den blev beskrevet som "svag" og "uhyggelig [p\xc3\xa5 en d\xc3\xa5rlig m\xc3\xa5de]".\n_START_SECTION_\nForhold til resten af filmen\n_START_PARAGRAPH_\nUdover at pistoll\xc3\xb8bssekvensen pr\xc3\xa6senterede George Lazenby som James Bond, er det ogs\xc3\xa5 blevet ment, at sekvensen forudsiger en del af On Her Majesty\'s Secret Service\'s handling. I slutningen af sekvensen visker blodet fuldst\xc3\xa6ndig Bond ud og g\xc3\xb8r billedet helt r\xc3\xb8dt, hvor der i alle andre sekvenser kan ses Bond efter blodet er gledet ned. Eftersom On Her Majesty\'s Secret Service ogs\xc3\xa5 er en af de eneste film, hvor Bond rent faktisk forelsker sig i Bond-pigen, som er Teresa di Vicenzo spillet af Diana Rigg, og som efterf\xc3\xb8lgende d\xc3\xb8r, er det blevet ment, at filmen "visker" Bond-pigen ud, ligesom blodet visker Bond ud i sekvensen. I sekvensen g\xc3\xa5r Bond ogs\xc3\xa5 ned p\xc3\xa5 et kn\xc3\xa6, n\xc3\xa5r han skyder, hvilket er blevet tolket som en forudsigelse af det bryllup, der senere h\xc3\xa6nder i filmen._NEWLINE_Andre s\xc3\xa5 ogs\xc3\xa5 ironien i, at blodet i pistoll\xc3\xb8bssekvensen komplet viskede George Lazenby som James Bond ud fra billedet, n\xc3\xa5r George Lazenby senere ville afsl\xc3\xa5 at lave flere Bond-film. Man s\xc3\xa5 det som et ironisk tegn p\xc3\xa5, at George Lazenby ikke ville vende tilbage, og at han derfor var blevet visket ud fra sekvensen. Maurice Binder var dog ikke klar over dette tilf\xc3\xa6lde, da han lavede sekvensen.\n_START_SECTION_\nAnmeldelser\n_START_PARAGRAPH_\nMange anmeldere tog ikke h\xc3\xb8jde for pistoll\xc3\xb8bssekvensen i deres anmeldelse af On Her Majesty\'s Secret Service, men dem der gjorde gav den gode anmeldelser for dens egne, "seje" m\xc3\xa5de at udf\xc3\xb8re sekvensen. S\xc3\xa6rligt George Lazenby modtog ros for sekvensen og for den selvsikre stil, han udf\xc3\xb8rte den p\xc3\xa5, hvor han er blevet vurderet bedre i den end i resten af filmen. Anmeldere beskrev George Lazenbys bem\xc3\xa6rkelsesv\xc3\xa6rdige skydeposition p\xc3\xa5 et kn\xc3\xa6 som det mest opsigtsv\xc3\xa6kkende. Men de mente ogs\xc3\xa5, at det var noget af det bedste ved sekvensen, ogs\xc3\xa5 selvom nogle s\xc3\xa5 det som en anelse lamt. Denne skydeposition var ogs\xc3\xa5 med til at g\xc3\xb8re George Lazenbys pistoll\xc3\xb8bssekvens unik fra andre sekvenser. Anmeldere s\xc3\xa5 ikke l\xc3\xb8beb\xc3\xa5ndseffekten som noget specielt godt ved sekvensen s\xc3\xa6rligt ikke det halve sekund James Bond er g\xc3\xa5ende, mens kameraet st\xc3\xa5r stille, men den blev alligevel ogs\xc3\xa5 beskrevet som ret "sjov". Denne effekt blev derfor ikke bragt videre til den n\xc3\xa6ste pistoll\xc3\xb8bssekvens produceret i 1973. L\xc3\xb8beb\xc3\xa5ndseffektens kritik blev ogs\xc3\xa5 forsvaret med d\xc3\xa5rlig klipning. Klipning var det, der modtog de st\xc3\xb8rste negative anmeldelser. Effekten med blodet, der totalt viskede James Bond ud, blev heller ikke vel m\xc3\xb8dt og blev heller ikke bragt tilbage for Live and Let Die i 1973. ComicVine udn\xc3\xa6vnte pistoll\xc3\xb8bssekvensen i On Her Majesty\'s Secret Service som den ottende bedste nogensinde.'